*ՀՀ մարդու իրավունքների պաշտպանի աշխատակազմ*

2022-2024

ԹՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԱՅԻՆ ԾՐԱԳՐԻ

ԵՎ 2022

ԹՎԱԿԱՆԻ ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏ

1. ԶԱՐԳԱՑՄԱՆ ՄԻՏՈՒՄՆԵՐԸ ՆԱԽՈՐԴՈՂ ՄԻՋՆԱԺԱՄԿԵՏ ՀԱՏՎԱԾՈՒՄ

*Հայաստանի մարդու իրավունքների պաշտպանի հաստատությունը տարիների բարդ աշխատանքի ու անաչառ կեցվածքի շնորհիվ արձանագրել է կայացման բարձր նշաձող ու շարունակաբար աճող միջազգային ու հանրային հեղինակություն:*

*2019 թվականին Հայաստանի մարդու իրավունքների պաշտպանի գործունեությունը ենթարկվել է միջազգային վերանայման՝ ՄԱԿ-ի Փարիզյան սկզբունքներով սահմանված մարդու իրավունքների ազգային ինստիտուտներին առաջադրվող անկախության պահանջներին համապատասխանության տեսանկյունից: Այդ վերանայման արդյունքում Հայաստանի մարդու իրավունքների պաշտպանի հաստատությանը շնորհվել է ամենաբարձր «A» միջազգային հեղինակավոր կարգավիճակը։*

*ՄԱԿ-ի Մարդու իրավունքների գերագույն հանձնակատարի գրասենյակի քարտուղարությամբ գործող Մարդու իրավունքների ազգային հաստատությունների համաշխարհային միավորման անկախ հանձնախմբի կողմից այս բարձր կարգավիճակի հաստատումը վկայում է Հայաստանի Մարդու իրավունքների պաշտպանի լիարժեք անկախության, վստահելիության ու արդյունավետ աշխատանքի մասին։*

*«A» կարգավիճակը Մարդու իրավունքների ազգային հաստատությանն իրավունք է վերապահում մասնակցել միջազգային կառույցների, այդ թվում՝ ՄԱԿ-ի մարդու իրավունքների խորհրդի աշխատանքներին և որոշումների կայացմանը, հանդես գալ հատուկ ելույթներով, օգտվել միջազգային համապատասխան կառույցների ղեկավար մարմիններում ընտրվելու և այդ մարմինների ընտրություններին քվեարկության իրավունքից։ Մարդու իրավունքների ազգային հաստատությունների անկախության կարգավիճակը ողջ աշխարհում այս մեխանիզմով գնահատվում է յուրաքանչյուր 5 տարին մեկ անգամ։*

*Պաշտպանի աշխատակազմի արդյունավետ գործունեությունն ապահովելու համար 2019 թվականին Տավուշում ստեղծվել է մարզային ստորաբաժանում, ինչի արդյունքում Տավուշի մարզի և հատկապես սահմանամերձ համայնքների բնակիչների համար առավել հասանելի և մատչելի դարձան Մարդու իրավունքների պաշտպանի աշխատակազմի կողմից տրամադրվող ծառայությունները։*

*Վերջին տարիներին էականորեն աճել է Պաշտպանին ներկայացվող դիմումների ու բողոքների թիվը: Դրանց համեմատական պատկերը ցույց է տալիս, որ 2019 թվականին, նախորդ տարվա համեմատ, դիմում-բողոքների թիվն ավելացել է՝ 22%-ով կամ 2396-ով, դառնալով՝ 13.140 դիմում-բողոք: 2020 թվականին կրկին արձանագրվել է դիմումների ու բողոքների աճ: Այսպես, 2020 թվականին դիմումների ու բողոքների թիվն կազմել է 14.780 դիմում-բողոք: Ինչպես երևում է դիմում-բողոքների աճը կրում է շարունակական բնույթ:*

*2019 թվականի հետ համեմատ` 2020 թվականին գրեթե կրկնակի աճել են Պաշտպանի աշխատակազմում շուրջօրյա գործող թեժ գիծ հեռախոսահամարներին ստացված զանգերը: Այսպես, եթե 2019 թվականին թեժ գծին ստացվել է 6210 զանգ, ապա 2020 թվականին՝ 11.735 զանգ: Ստացված զանգերի հիման վրա անձանց տրամադրվել է իրավախորհրդատվություն` իրենց իրավունքների ու ազատությունների, դրանց արդյունավետ պաշտպանության իրավական միջոցների և ընթացակարգերի վերաբերյալ, ինչպես նաև արագ արձագանքման շրջանակներում կատարվել են անհետաձգելի այցեր:*

*Մասնավորապես, խոսքը վերաբերում է Պաշտպանի աշխատակազմի աշխատակիցների պարբերական և ըստ անհրաժեշտության այցերին Երևան քաղաքում և մարզերում գտնվող ազատությունից զրկման վայրեր[[1]](#footnote-1), զորամասեր, զինվորական հոսպիտալներ, բժշկական և ռազմաբժշկական փորձաքննություն իրականացնող հանձնաժողովներ, կարգապահական վաշտեր, ռազմական ոստիկանության ստորաբաժանումներ, զինկոմիսարիատներ, երեխաների խնամք և պաշտպանություն իրականացնող հաստատություններ, հանրակրթական ուսումնական հաստատություններ, Ոստիկանության բաժիններ և այլն:*

*Մարդու իրավունքների պաշտպանն ունի բնույթով բացառիկ միջազգային կոնվենցիոն կարգավիճակներ՝ ամրագրված «Մարդու իրավունքների պաշտպանի մասին» սահմանադրական օրենքով: Պաշտպանը հանդիսանում է «Խոշտանգումների և այլ դաժան, անմարդկային կամ արժանապատվությունը նվաստացնող վերաբերմունքի կամ պատժի դեմ» ՄԱԿ-ի՝ 1984 թվականի կոնվենցիայի 2002 թվականի դեկտեմբերի 18-ին ընդունած կամընտիր արձանագրությամբ սահմանված կանխարգելման ազգային մեխանիզմ: «Երեխայի իրավունքների մասին» 1989 թվականի նոյեմբերի 20-ի ՄԱԿ-ի կոնվենցիայով նախատեսված մշտադիտարկում իրականացնող անկախ մարմին: «Հաշմանդամություն ունեցող անձանց իրավունքների մասին» 2006 թվականի դեկտեմբերի 13-ի ՄԱԿ-ի կոնվենցիայով նախատեսված մշտադիտարկում իրականացնող անկախ մարմին: Վերոգրյալ կոնվենցիոն կարգավիճակներից բխող գործառույթների իրականացման շրջանակում պարբերաբար կատարվում են մշտադիտարկման այցեր:*

*2020 թվականին Պաշտպանի՝ որպես կանխարգելման ազգային մեխանիզմի գործունեության ընթացքում կատարվել են չհայտարարված մշտադիտարկման այցեր Ոստիկանության բաժիններ և Ձերբակալված անձանց պահելու վայրեր, ՀՀ ԱՆ քրեակատարողական հիմնարկներ, հոգեբուժական կազմակերպություններ: Այցերի ընթացքում վեր են հանվել ազատությունից զրկված անձանց իրավունքների ապահովմանն առնչվող մի շարք համակարգային խնդիրներ, ինչպես նաև կատարված վերլուծության հիման վրա առաջարկվել են դրանց լուծման հնարավոր մեխանիզմներ:*

*Վերջին տարիներին Պաշտպանի աշխատակազմը մեծածավալ աշխատանքներ է տարել նաև երեխաների իրավունքների խախտումների կանխարգելման և պաշտպանության ուղղությամբ:*

*Աշխատակազմի ներկայացուցիչները մշտադիտարկման այց են կատարել երեխայի խնամք և պաշտպանություն իրականացնող հաստատություն (մանկատուն), ներկայացրել են օրենսդրական առաջարկներ երեխաների իրավունքների ոլորտին առնչվող իրավական ակտերի նախագծերի վերաբերյալ, ինչպես նաև համագործակցել են երեխաների իրավունքների պաշտպանության ոլորտում գործող հասարակական և միջազգային կազմակերպությունների հետ: Բացի դրանից, այցեր են իրականացվել նաև Արցախի Հանրապետությունից տարհանված և ՀՀ-ում ժամանակավորապես բնակություն հաստատած ընտանիքներ (հիմնականում երեխաներ և կանայք): Այցերի ընթացքում կատարվել է նրանց կյանքի պայմանների, իրավունքների և շահերի պաշտպանության վիճակի ուսումնասիրություն (կատարվել է թվով 6 այցելություն):*

*Հաշմանդամություն ունեցող անձանց իրավունքների պաշտպանության ուղղությամբ 2020 թվականի ընթացքում.*

*• պետական իրավասու մարմիններին ուղարկվել է շուրջ 20 մոնիթորինգային հարցումներով և համակարգային խնդիրների վերաբերյալ առաջարկություններով գրություններ,*

*• իրականացվել է շուրջ 500 մեդիա մոնիթորինգ, ներառյալ՝ սոցիալական հարթակների մոնիթորինգ, որի արդյունքում վեր են հանվել համակարգային խնդիրներ, իրականացվել են համայնքային այցեր արձանագրված խնդիրներին տեղում ծանոթանալու համար, կազմակերպվել են աշխատանքային քննարկումներ վեր հանված խնդիրների ուսումնասիրության նպատակով,*

*• ստեղծվել է Պաշտպանին առընթեր՝ հաշմանդամություն ունեցող անձանց իրավունքների պաշտպանության հարցերով հասարակական խորհուրդը: Տեղի է ունեցել մեկ առցանց նիստ, որի ընթացքում վերհանված խնդիրները ներառվել են պետական իրավասու մարմիններին հասցեագրված մոնիթորինգային հարցումներում՝ ապահովելով խորհրդի և պետության միջնորդավորված կապը:*

*• ապահովվել է աշխատակազմի իրավասու ներկայացուցիչների մասնակցությունը շուրջ 10 տեղական և միջազգային մոնիթորինգային առցանց քննարկումների, որոնց ընթացքում ներկայացվել են մոնիթորինգային արդյունքներ և արձանագրված խնդիրների հնարավոր լուծումներ:*

*Վերոգրյալից բացի, մշտադիտարկման այց է կատարվել հաշմանդամություն ունեցող երեխաների խնամք և պաշտպանություն իրականացնող թվով 1 հաստատություն (մասնագիտացված մանկատուն): Այցեր են իրականացվել նաև Արցախի Հանրապետությունից տեղափոխված և ՀՀ-ում ժամանակավորապես բնակություն հաստատած՝ հաշմանդամություն ունեցող անձանց ընտանիքներ: Այցերի ընթացքում կատարվել է նրանց կյանքի պայմանների, իրավունքների և շահերի պաշտպանության վիճակի ուսումնասիրություն:*

*Դրա հետ մեկտեղ, իրականացվել են համայնքային թվով 6 մոնիթորինգային այցեր, ուսումնասիրվել համայնքային հաստատություններում ժամանակավորապես բնակություն հաստատած՝ հաշմանդամություն ունեցող անձանց կյանքի պայմանները, համայնքային և տարածքային պետական մարմինների կողմից նրանց իրավունքների և շահերի պաշտպանության ապահովումը:*

*Աշխատանքներ են տարվել հաշմանդամություն ունեցող անձանց՝ իրենց իրավունքների վերաբերյալ իրազեկման բարձրացման ուղղությամբ (մասնավորապես՝ հանրային լրատվամիջոցների և սոցիալական հարթակների միջոցով):*

*Նոր կորոնավիրուսային հիվանդության (COVID-19) տարածմամբ պայմանավորված՝ ՀՀ-ում հայտարարված արտակարգ դրության պայմաններում մշտադիտարկման գործառույթն իրականացրել են նաև հեռավար եղանակով՝ իրավասու պետական մարմիններին համապատասխան հարցադրումներ ուղղելու, մեդիա մոնիթորինգի և Պաշտպանին առընթեր՝ հաշմանդամություն ունեցող անձանց իրավունքների պաշտպանության հարցերով հասարակական խորհրդի առցանց նիստի, խորհրդի անդամների հետ աշխատանքային քննարկումների միջոցով:*

*Այցեր են կատարվել նաև մարդու իրավունքների և ազատությունների ենթադրյալ կամ հաստատված խախտման դեպքերով բողոքների ուսումնասիրության կամ քննարկման նպատակով, ինչպես նաև արագ արձագանքման շրջանակներում:*

*Աշխատելով 24-ժամյա ռեժիմով՝ հաճախ այցերն իրականացվում են նաև աշխատանքային օրն ավարտելուց հետո (այդ թվում՝ գիշերային ժամերին) կամ ոչ աշխատանքային՝ հանգստյան և տոնական օրերին:*

*Տարեցտարի ավելանում են Պաշտպանի աշխատակազմի ներկայացուցիչների՝ իրենց գործառույթների շրջանակներում իրականացվող թե՛ մշտադիտարկման, թե՛ արագ արձագանքման այցերը: Օրինակ՝ 2016 թվականի համեմատությամբ՝ 2019 թվականին այցերն ավելացել են 495-ով (ընդհանուր առմամբ` 2019 թվականին իրականացվել է 910 այց):*

*2019 թվականին Պաշտպանին կարծիքի է ներկայացվել Սահմանադրական օրենքների, օրենսգրքերի և նոր կարգավորման առարկա ունեցող կամ ամբողջովին փոփոխվող օրենքների և այլ իրավական ակտերի 241 նախագիծ, որոնցից 143-ով ներկայացվել են թվով 780 նկատառում և առաջարկ: 2020 թվականի ընթացքում Պաշտպանին կարծիքի են ներկայացվել իրավական ակտերի 192 նախագիծ, որոնցից 131-ի վերաբերյալ ներկայացվել են թվով 583 նկատառում և առաջարկ՝ հաշվի առնելով միջազգային չափանիշները և ՀՀ-ում գործող իրավական ակտերի կարգավորումները և իրավակիրառ պրակտիկան:*

*Հատկանշական է, որ Պաշտպանը և Աշխատակազմն ունեցել են ակտիվ դերակատարություն 2019 թվականի ընթացքում ռազմավարական ոլորտային փաստաթղթերի մշակմանը: Մասնավորապես, այդպիսի փաստաթղթերից են եղել, օրինակ՝ «Մարդու իրավունքների պաշտպանության նոր ազգային ռազմավարությունը և դրանից բխող 2020-2022թթ. գործողությունների ծրագիրը», «Դատական և իրավական բարեփոխումների 2019-2023 թվականների ռազմավարությունը», «Հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը», «Հայաստանի Հանրապետությունում գենդերային քաղաքականության իրականացման 2019-2023 թվականների ռազմավարությունը և միջոցառումների ծրագիրը հաստատելու մասին», «Հայաստանի Հանրապետության 2019-2023 թվականների զբաղվածության ռազմավարությունը հաստատելու մասին», «Տարեցներին մատուցվող խնամքի ծառայությունների ապաինստիտուցիոնալացման և այլընտրանքային, համայնքային ծառայությունների ներդրման ու զարգացման ռազմավարությունը, և ռազմավարության իրականացումն ապահովող միջոցառումների 2020-2024 թվականների պլան-ժամանակացույցը» և այլն:*

*2019 թվականի ընթացքում Սահմանադրական դատարանի կողմից վարույթ ընդունված մի շարք գործերով Աշխատակազմի կողմից ներկայացվել է ընդհանուր առմամբ 10 դիրքորոշում: Հատուկ դիրքորոշումներում ներառվում են Պաշտպանի կողմից անհատական բողոքների քննարկման, ինչպես նաև մշտադիտարկման արդյունքում իրավունքների և ազատությունների վերաբերյալ իրականացված վերլուծությունները, կոնկրետ հարցի սահմանադրականության մասին միջազգային սկզբունքներ և չափանիշներ: 2019 թվականին Պաշտպանը հրապարակել է 2018-2019 թվականներին Սահմանադրական դատարան ներկայացված Պաշտպանի հատուկ դիրքորոշումների սեղմագիրը:[[2]](#footnote-2)*

*2020 թվականի ընթացքում Սահմանադրական դատարանի կողմից վարույթ ընդունված մի շարք գործերով Պաշտպանի աշխատակազմը ներկայացրել է 2 դիրքորոշում: Բացի դրանից, 2020 թվականին Պաշտպանի կողմից նորմատիվ իրավական ակտերի սահմանադրականության վերաբերյալ 2 դիմում է ներկայացվել Սահմանադրական դատարան:*

*Պաշտպանի աշխատանքի հիմնարար սկզբունքներից է աշխատանքի հրապարակայնության և թափանցիկության ապահովումը։ Նման սկզբունքով աշխատանքի դրսևորումներից է առանձին թեմաներով արտահերթ զեկույցների, ուղեցույցների և այլ փաստաթղթերի հրապարակումը։ Զեկույցներում ներկայացվում են անհատական դիմումների և այցերի արդյունքում վեր հանված խնդիրներ, որոնք առավել խորությամբ ուսումնասիրվում և մանրամասն վերլուծության են ենթարկվում։*

*2019 թվականին Պաշտպանը հրապարակել է հետևյալ արտահերթ զեկույցները, ուղեցույցներն ու այլ փաստաթղթերը.*

1. *«Նախադպրոցական և հանրակրթական ուսումնական հաստատություններում ջրի և սանիտացիայի հասանելիության իրավունքի ապահովման վերաբերյալ» արտահերթ զեկույց[[3]](#footnote-3),*
2. *«Եվրոպական միության իրավունքին ՀՀ աշխատանքային օրենսդրության համապատասխանության վերաբերյալ» արտահերթ զեկույց,*
3. *«Երեխաների և անգործունակ չափահասների՝ որպես պացիենտների ֆիզիկական և հոգեկան անձեռնմխելիության, անձնական ազատության և այլ իրավունքների վերաբերյալ» արտահերթ զեկույց,*
4. *«Ոստիկանության ծառայողի իրավունքների ապահովումը նրա նկատմամբ քրեական հետապնդման իրականացման դեպքում» արտահերթ զեկույց,*
5. *Մարդու իրավունքների պաշտպանի 2018 թվականի տարեկան հաղորդման սեղմագիր,*
6. *2018 - 2019 թվականներին ՀՀ սահմանադրական դատարան ներկայացված ՀՀ մարդու իրավունքների պաշտպանի հատուկ դիրքորոշումների սեղմագիր» տեղեկագիր,*
7. *«Ջրամատակարարման ոլորտում սպառողների իրավունքների վերաբերյալ» ուղեցույց,*
8. *«Գազամատակարարման ոլորտում սպառողների իրավունքների վերաբերյալ» ուղեցույց,*
9. *«Հարկ վճարողների հարկային ստուգումների իրականացման վերաբերյալ» ուղեցույց,*
10. *«Հաշմանդամություն ունեցող մարդկանց իրավունքների վերաբերյալ» ուղեցույց,*
11. *«Ընտանիքում բռնության ենթարկված անձանց իրավունքների վերաբերյալ» ուղեցույց,*
12. *«Պետական տարիքային կենսաթոշակի իրավունքի վերաբերյալ» ուղեցույց,*
13. *«Աշխատողների իրավունքների վերաբերյալ» ուղեցույց:*

*2020 թվականին Պաշտպանը հրապարակել է հետևյալ արտահերթ զեկույցները, ուղեցույցներն ու ձեռնարկը.*

1. *Զինված ուժերում Մարդու իրավունքների պաշտպանություն. Մարդու իրավունքների պաշտպանի մշտադիտարկման իրավական շրջանակ - (ձեռնարկ).*
2. *Պատերազմի հետևանքով Լեռնային Ղարաբաղից տեղահանված մարդկանց համար - (ուղեցույց).*
3. *Հայաստանի և Արցախի խաղաղ բնակչության նկատմամբ ադրբեջանական ԱԹՍ-ների թիրախային հարձակումների վերաբերյալ՝ որպես միջազգային իրավունքի կոպիտ խախտումներ - (արտահերթ զեկույց)*
4. *Ադրբեջանական զինված հարցակումներից տուժած Հայաստանի Գեղարքունիքի մարզի գյուղերում փաստահավաք աշխատանքների վերաբերյալ (Սեպտեմբերի 30 – Հոկտեմբերի 1, 2020 թ.) - (արտահերթ զեկույց)*
5. *«Եթերի ժամանակ տաղավարում նոր կորոնավիրուսային (COVID-19) համավարակի պայմաններում դիմակ կրելու պարտադիր պահանջի վերաբերյալ» - (արտահերթ զեկույց):*

*2020 թվականի ընթացքում Կանխարգելման ազգային մեխանիզմի գործառույթներն իրականացնող ստորաբաժանումն Արցախի մարդու իրավունքների պաշտպանի աշխատակազմի հետ համատեղ կազմել է նաև հայ գերիների ու զոհվածների մարմինների նկատմամբ ադրբեջանական զինված ուժերի դաժանությունների, վայրագությունների վերաբերյալ թվով 6 փակ արտահերթ զեկույց:*

*2021 թվականին թվականին Պաշտպանը հրապարակել է հետևյալ արտահերթ զեկույցները.*

1. *«Ադրբեջանի կողմից մարդկության դեմ կատարված հանցագործությունները COVID-19-ի մարդածին աղետի համատեքստում» (անգլերեն),*
2. *Զինծառայողներին և նրանց ընտանիքներին արտոնություններ տրամադրելու վերաբերյալ (առաջարկներ),*
3. *Ազատությունից զրկված անձի հիվանդասենյակում քրեակատարողական ծառայողի մշտական ներկայության անթույլատրելիության վերաբերյալ (կալանավորված անձի օրինակով):*

*2019, 2020, 2021 թվականներին պաշտպանի աշխատակազմի բյուջեն կազմել է համապատասխանաբար 452,644.7 հազար, 515,412.3 հազար և 532,480.3 հազար դրամ:*

2. ՆՊԱՏԱԿՆԵՐԸ ԵՎ ԹԻՐԱԽՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

*Պաշտպանի աշխատակազմի գործունեությունը բաղկացած է երկու հիմնական ուղղություններից՝ անհատական դեպքերի քննարկում և համակարգային խնդիրների լուծմանն ուղղված քայլեր: Վերջինն իր հերթին հետապնդում է նաև կանխարգելիչ նպատակ՝ բացառելու ապագայում իրավունքների խախտման դեպքերը:*

*Անհատական դեպքերի վերաբերյալ քննարկումներն իրականացվում են «Մարդու իրավունքների պաշտպանի մասին» սահմանադրական օրենքով նախատեսված երկու ուղղությամբ՝ բողոքի և սեփական նախաձեռնությամբ հարցի քննարկման ընթացակարգերով: Այս առումով անհրաժեշտ է արձանագրել, որ վերջին տարիներին էականորեն աճել են Պաշտպանին ներկայացվող դիմումների ու բողոքների թիվը:* *Ինչպես երևում է վերը ներկայացված վիճակագրական տվյալներից դիմում-բողոքների աճը կրում է շարունակական բնույթ:*

*Պաշտպանի աշխատակազմի գործունեության երկրորդ հիմնարար ուղղությունը համակարգային խնդիրների վերհանումն ու դրանց լուծման համար անհրաժեշտ ուղիների նախանշումն է: Հարկ է ընդգծել, որ անհատական դիմումներից բացի, համակարգային խնդիրների վերհանման աղբյուր են հանդիսանում նաև Պաշտպանի կոնվենցիոն մանդատների շրջանակում իրականացվող գործողությունները: Ոլորտային մշտադիտարկումների շնորհիվ բազմիցս արձանագրվել են խորքային խնդիրներ, որոնք պահանջում են օրենսդրական կամ այլ ինստիտուցիոնալ մոտեցում:*

*Մարդու իրավունքների պաշտպանի գործունեությունն իր բնույթով պետք է լինի նաև կանխարգելիչ: Անհատական դիմումների քննարկումից և օրենքով վերապահված այլ գործառույթների իրականացումից վերհանված խնդիրներին հաճախ կարիք է լինում ցուցաբերել ինստիտուցիոնալ մոտեցում: Այդ առումով Պաշտպանի գործառույթները կարելի է դասակարգել հետևյալ հիմնական ուղղությունների՝*

1. ***օրենքների և ենթաօրենսդրական ակտերի նախագծերի մշակում.***
2. ***օրենքների, Ազգային ժողովի որոշումների, Հանրապետության նախագահի հրամանագրերի և կարգադրությունների, Կառավարության և վարչապետի որոշումների, ենթաօրենսդրական նորմատիվ իրավական ակտերի Սահմանադրության 2-րդ գլխի դրույթներին համապատասխանության հարցերով Սահմանադրական դատարան դիմումի հասցեագրում.***
3. ***մինչև մարդու իրավունքներին և ազատություններին վերաբերող նորմատիվ իրավական ակտերի նախագծերի ընդունումը դրանց վերաբերյալ իրավասու մարմին գրավոր կարծիքի տրամադրում.***
4. ***Սահմանադրական դատարանում քննվող՝ Սահմանադրության 2-րդ գլխի դրույթներին հակասությանը վերաբերող դիմումների վերաբերյալ հատուկ կարծիքների ներկայացում:***

*Այս հիմնական ուղղություններով աշխատանքն իրականացվում է Պաշտպանի՝ նորմատիվ իրավական ակտերի կատարելագործմանն առնչվող սահմանադրական լիազորության շրջանակում: Սա թույլ է տալիս ոչ միայն նպաստել ներպետական օրենսդրության զարգացմանը, այլ նաև անհատական դիմումներից, մշտադիտարկումներից և այլ աղբյուրներից վերհանված խնդիրների լուծմանն ուղղված քայլեր ձեռնարկել:*

***1. Օրենքների և ենթաօրենսդրական ակտերի նախագծերի մշակում***

*Վերջին տարիներին գործադրվել է նոր պրակտիկա, որը ենթադրում է, որ մարդու իրավունքներին առնչվող համակարգային խնդիրների լուծման ուղղությամբ Պաշտպանի աշխատակազմում մշակվում են օրենսդրական նախագծեր, դրանք շրջանառվում են իրավասու պետական մարմինների, ինչպես նաև համապատասխան հասարակական կազմակերպությունների շրջանակներում և ներկայացվում կառավարության և խորհրդարանի քննարկմանը:*

***2. Իրավական ակտերի Սահմանադրության համապատասխանության հարցերով Սահմանադրական դատարան դիմումի հասցեագրում***

*Նորմատիվ իրավական ակտերի կատարելագործման սահմանադրական գործառույթի իրականացման կարևոր ուղղություններից է նաև Սահմանադրական դատարան դիմումների ներկայացումը: Դրանցով վիճարկվում են օրենսդրական կոնկրետ կարգավորումների հակասությունը Սահմանադրության 2-րդ գլխով նախատեսված դրույթներին:*

***3. Մարդու իրավունքներին և ազատություններին վերաբերող նորմատիվ իրավական ակտերի նախագծերի վերաբերյալ գրավոր կարծիքների տրամադրում***

*Պաշտպանն իր՝ նորմատիվ իրավական ակտերի կատարելագործման գործառույթի շրջանակներում 2022-2024 թվականներին շարունակելու է տրամադրել դիրքորոշումներ իրավասու մարմինների ներկայացրած փոփոխություններին ու առաջարկություններին:*

***4. Սահմանադրական դատարանում քննվող դիմումների վերաբերյալ հատուկ կարծիքների ներկայացում***

*Պաշտպանը մշտական ներկայացուցիչ ունի նաև ՀՀ սահմանադրական դատարանում: Նշված գործառույթը հատկապես կարևորվում է նրանով, որ Պաշտպանը դատարանին ուղղված՝ Սահմանադրության 2-րդ գլխի դրույթներին վերաբերող դիմումների վերաբերյալ ներկայացնում է հատուկ դիրքորոշում (amicus brief):*

*Մարդու իրավունքների պաշտպանի` Սահմանադրությամբ և «Մարդու իրավունքների պաշտպանի մասին» սահմանադրական օրենքով վերապահված, ինչպես նաև նախատեսվող նոր լիազորությունների լիարժեք ու արդյունավետ իրականացումն ապահովելու նպատակով 2022-2024 թվականներին նախատեսվում է Պաշտպանի աշխատակազմում կատարել կառուցվածքային փոփոխություններ և ավելացնել հաստիքների թվաքանակը:*

*Պաշտպանի աշխատակազմում հաստիքային միավորների թվաքանակի նախատեսվող ավելացումը պայմանավորված է.*

*1) Պաշտպանի՝ իրավահավասարության ոլորտում նախատեսվող նոր գործառույթների պատշաճ իրականացումն ապահովելու անհրաժեշտությամբ,*

*2) Պաշտպանին ներկայացվող դիմում-բողոքների և թեժ գիծ հեռախոսահամարին ստացվող հեռախոսազանգերի թվի էական աճով,*

*3) Լոռիում մարզային ստորաբաժանում ստեղծելու անհրաժեշտությամբ,*

*4) բարեվարքության հարցերով կազմակերպչի և գլխավոր քարտուղարի օգնականի պաշտոններ նախատեսելու օրենսդրական պահանջով:*

*2016 թվականի հունվարի 1-ից պաշտոնապես ուժի մեջ մտան կայուն զարգացման 2030 օրակարգում ներառված՝* ***Միավորված ազգերի կազմակերպության կայուն զարգացման 17 նպատակները,*** *որոնք ընդունվեցին աշխարհի երկրների առաջնորդների 2015թ. սեպտեմբերի ՄԱԿ-ի պատմական գագաթնաժողովի ժամանակ: Այդ նպատակները, ի թիվս այլնի, ներառում են կայացած, ներառական և կայուն տնտեսական աճի, լիարժեք և արտադրողական զբաղվածության և բոլորի համար արժանապատիվ աշխատանքի խթանումը (8-րդ նպատակ), բոլորի համար ներառական ու համապատասխան որակյալ կրթությունը և ողջ կյանքի ընթացքում ուսման հնարավորությունների խթանումը (4-րդ նպատակ), ջրի ու սանիտարական պայմանների հասանելիությունը և դրանց կայուն ձևով կառավարումը (6-րդ նպատակ), կանանց և տղամարդկանց միջև հավասարության ապահովումը (5-րդ նպատակ) և այլն:*

*Հաշվի առնելով, որ կայուն զարգացման նպատակներն ուղղված են մարդու հիմնական իրավունքների և ազատությունների երաշխավորմանը հասարակական կյանքի տարբեր ոլորտներում՝ դրանք բովանդակային առումով ներառվում են նաև Մարդու իրավունքների պաշտպանի ինստիուտի գործունեության շրջանակներում՝ հիմք ընդունելով վերջինիս լայն մանդատը, ինչպես նաև կոնվենցիոն կարգավիճակները: Ավելին, Պաշտպանի՝ երկրում մարդու իրավունքների և ազատությունների վիճակը գնահատող տարեկան հաղորդումներն ու զեկույցները հանդես են գալիս իբրև կայուն զարգացման նպատակների իրագործման գնահատման օբյեկտիվ ցուցիչներ:*

3. ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

|  |  |
| --- | --- |
| Գերակա ծախսային ուղղությունները ՄԺԾԾ ժամանակահատվածի համար` (ըստ գերակայությունների նվազման) | Հիմնավորումներ |
| Մարդու իրավունքների և հիմնարար ազատությունների պաշտպանության ծառայությունների տրամադրում | Նշված երեք ծրագրերի միջոցով ապահովվում է ՀՀ մարդու իրավունքների պաշտպանի աշխատակազմի բնականոն գործունեությունը |
| ՀՀ մարդու իրավունքների պաշտպանի աշխատակազմի պետական ծառայողների վերապատրաստում |
| ՀՀ մարդու իրավունքների պաշտպանի աշխատակազմի տեխնիկական հագեցվածության բարելավում |

4. ՄԺԾԾ ԺԱՄԱՆԱԿԱՀԱՏՎԱԾՈՒՄ ԻՐԱԿԱՆԱՑՎԵԼԻՔ ԾԱԽՍԱՅԻՆ ԾՐԱԳՐԵՐԸ

4.1. Պարտադիր և հայեցողական ծախսերը

1. ***Պարտադիր ծախսերին դասվող միջոցառումներ:***

*ՀՀ մարդու իրավունքների պաշտպանի աշխատակազմի կողմից իրականացվում են* ***պարտադիր ծախսերին դասվող հետևյալ 2 միջոցառումները.***

1. ***Մարդու իրավունքների և հիմնարար ազատությունների պաշտպանության ծառայությունների տրամադրում***
2. ***ՀՀ մարդու իրավունքների պաշտպանի աշխատակազմի տեխնիկական հագեցվածության բարելավում***

***Հայեցողական ծախսերին դասվող միջոցառումներ:***

1. *ՀՀ մարդու իրավունքների պաշտպանի աշխատակազմի կողմից իրականացվում է հայեցողական ծախսերին դասվող 1 միջոցառում՝* ***ՀՀ մարդու իրավունքների պաշտպանի աշխատակազմի պետական ծառայողների վերապատրաստում:***

|  |  |  |  |  |  |
| --- | --- | --- | --- | --- | --- |
| Դասիչը | | Միջոցառման անվանումը | Պարտադիր կամ հայեցողական պարտավորությունների շրջանակը[[4]](#footnote-4) | Պարտադիր պարտավորության շրջանակներում գործադիր մարմնի հայեցողական իրավասությունների շրջանակները | Պարտադիր կամ հայեցողական պարտավորությունը սահմանող օրենսդրական հիմքերը |
| Ծրագիր | Միջոցառում |
|  |  |  |  |  |
|  |  |  |  |  |  |
| Պարտադիր ծախսերին դասվող միջոցառումներ, այդ թվում՝ | | | | | |
| 1060 | 11001 | Մարդու իրավունքների և հիմնարար ազատությունների պաշտպանության ծառայությունների տրամադրում | Մարդու իրավունքների պաշտպանության հարցերին վերաբերող բողոքների քննարկում՝ որոշման ընդունում՝ մոնիտորինգ՝ բողոքների լուսաբանում և հասարակական իրազեկում՝ օրենսդրության կատարելագործում՝ միջազգային համագործակցություն և այլն: | Աշխատակազմի հաստիքների առավելագույն թիվը,  Էներգետիկ. կոմունալ,կապի գծով ծախսեր, գործուղումների գծով ծախսեր | «Մարդու իրավունքների պաշտպանի մասին» ՀՀ սահմանադրական օրենքի 8-րդ հոդված |
|  | 31001 | ՀՀ մարդու իրավունքների պաշտպանի աշխատակազմի տեխնիկական հագեցվածության բարելավում | ՀՀ մարդու իրավունքների պաշտպանի աշխատակազմի աշխատանքային պայմանների բարելավման համար վարչական սարքավորումների ձեռքբերում |  | «Մարդու իրավունքների պաշտպանի մասին» ՀՀ սահմանադրական օրենքի 8-րդ հոդված |
| Հայեցողական ծախսերին դասվող միջոցառումներ, այդ թվում՝ | | | | | |
| Շարունակական բնույթի հայեցողական ծախսերին չդասվող միջոցառումներ, այդ թվում՝ | | | | | |
|  | 11002 | ՀՀ մարդու իրավունքների պաշտպանի աշխատակազմի պետական ծառայողների վերապատրաստում | ՀՀ մարդու իրավունքների պաշտպանի աշխատակազմի պետական ծառայողների մասնագիտական կարողությունների զարգացում | - | «Քաղաքացիական ծառայության մասին» օրենքի 19-րդ հոդվածի 2-րդ մաս, 12-րդ մաս,  ՀՀ առաջին փոխվարչապետի 09.01.2019 թ. թիվ 9-Ն որոշում |

4.2. Գոյություն ունեցող ծախսային պարտավորությունները

*ՀՀ մարդու իրավունքների պաշտպանի աշխատակազմի՝ «Հայաստանի Հանրապետության 2021 թվականի պետական բյուջեի մասին» ՀՀ օրենքով հաստատված և 2022-2024 թթ. միջնաժամկետ ծախսային ծրագրով և 2022 թվականի բյուջետային հայտով ներկայացվող ծախսային պարտավորություններն են 1060 «Մարդու իրավունքների պաշտպանություն» ծրագրի շրջանակում իրականացվող 11001 «****Մարդու իրավունքների և հիմնարար ազատությունների պաշտպանության ծառայությունների տրամադրում», 11002 «ՀՀ մարդու իրավունքների պաշտպանի աշխատակազմի պետական ծառայողների վերապատրաստում» և 31001 «ՀՀ մարդու իրավունքների պաշտպանի աշխատակազմի տեխնիկական հագեցվածության բարելավում» միջոցառումները****:*

*Գոյություն ունեցող ծախսային պարտավորությունների գծով ծախսերի հաշվարկները ճշգրտվել են՝ հիմք ընդունելով «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքով նախատեսված հիմնական աշխատավարձի բնականոն աճը, ինչպես նաև ՀՀ մարդու իրավունքների պաշտպանի աշխատակազմի հաստիքների թվի նախատեսված ավելացումը 15-ով:*

*ՀՀ մարդու իրավունքների պաշտպանի աշխատակազմի կողմից իրականացվող 1060 «Մարդու իրավունքների պաշտպանություն» ծրագրի շրջանակում գոյություն ունեցող ծախսային պարտավորությունների գծով ծախսային խնայողությունների վերաբերյալ առաջարկություններ չկան*:

4.3. Նոր նախաձեռնությունները

*ՀՀ մարդու իրավունքների պաշտպանի աշխատակազմի կողմից 2022-2024 թվականների համար նոր նախաձեռնություններ չեն ներկայացվել:*

5. ՈՉ ԲՅՈՒՋԵՏԱՅԻՆ ԱՂԲՅՈՒՐՆԵՐԻՑ ՍՊԱՍՎՈՂ ԵԿԱՄՈՒՏՆԵՐԸ

*ՀՀ մարդու իրավունքների պաշտպանի աշխատակազմը ոչ բյուջետային աղբյուրներից սպասվող եկամուտներ չունի:*

6. ՏԱՐԱԾՔԱՅԻՆ ԶԱՐԳԱՑՄԱՆՆ ԱՌՆՉՎՈՂ ԾՐԱԳՐԵՐԸ/ՄԻՋՈՑԱՌՈՒՄՆԵՐԸ

*ՀՀ մարդու իրավունքների պաշտպանի աշխատակազմն ունի 4 մարզային ստորաբաժանումներ՝ Գյումրի, Գավառ, Կապան և Իջևան քաղաքներում: 2022 թվականին նախատեսվում է ստեղծել ևս 1 մարզային ստորաբաժանում՝ Լոռու մարզում:*

7. ԱՐՏԱՔԻՆ ԱՂԲՅՈՒՐՆԵՐԻՑ` ՊԵՏԱԿԱՆ ԲՅՈՒՋԵԻ ԽՈՂՈՎԱԿՆԵՐՈՎ ՍՏԱՑՎՈՂ ՎԱՐԿԵՐԻ ԵՎ ԴՐԱՄԱՇՆՈՐՀՆԵՐԻ ՀԱՇՎԻՆ ԻՐԱԿԱՆԱՑՎԵԼԻՔ ԾՐԱԳՐԵՐԸ/ ՄԻՋՈՑԱՌՈՒՄՆԵՐԸ

*ՀՀ մարդու իրավունքների պաշտպանի աշխատակազմի կողմից միջազգային կազմակերպություններից կամ պետություններից ստացվող պաշտոնական դրամաշնորհների հաշվին 2022-2024 թվականներին իրականացվելիք ծրագրերի վերաբերյալ ստորագրված պայմանագրեր կամ քննարկվող նախագծեր չկան: Հետագայում, նման նախագծերի առկայության դեպքում, անհրաժեշտ տեղեկատվությունը կներկայացվի ՀՀ ֆինանսների նախարարություն:*

9. ՄԺԾԾ ԺԱՄԱՆԱԿԱՀԱՏՎԱԾՈՒՄ ՖԻՆԱՆՍԱԿԱՆ ՊԱՀԱՆՋՆԵՐԻ ԱՄՓՈՓՈՒՄ

*ՀՀ մարդու իրավունքների պաշտպանի աշխատակազմը «Մարդու իրավունքների պաշտպանություն» ծրագրով 2022-2024 թվականների համար ներկայացրել է հայտ՝ համապատասխանաբար 634092.0 հազար, 637189.4 հազար և 645213.6 հազար դրամի չափով:*

10. ՀԱՅՏԻ ՀԵՏ ԿԱՊՎԱԾ ՌԻՍԿԵՐԸ

*2022-2024 թթ. միջնաժամկետ ծախսային ծրագրով ներկայացվել են ՀՀ մարդու իրավունքների պաշտպանի աշխատակազմի բնականոն գործունեության հետ կապված ծախսերը, որոնք հաշվարկվել են նախորդ տարիներին կատարված փաստացի ծախսերին և որոշ ծախսերի գծով հաստատված նորմատիվներին համապատասխան:*

*ՀՀ կառավարության կողմից մշակվել է «Մարդու իրավունքների պաշտպանի մասին» սահմանադրական օրենքում փոփոխություն կատարելու մասին օրենքի նախագիծ, որով նախատեսվում է ուժը կորցրած ճանաչել Մարդու իրավունքների պաշտպանի գործունեության ֆինանսավորման գործող երաշխիք հանդիսացող 8-րդ հոդվածի 5-րդ մասը, համաձայն որի՝ յուրաքանչյուր տարի Պաշտպանի և նրա աշխատակազմի, ինչպես նաև Պաշտպանի՝ որպես կանխարգելման ազգային մեխանիզմի ֆինանսավորման համար պետական բյուջեով նախատեսված հատկացման չափը չի կարող պակաս լինել նախորդ տարվա պետական բյուջեով նախատեսված հատկացման չափից (...):*

*Եթե նշված ակնհայտ հակասահմանադրական օրենսդրական նախաձեռնությունն Ազգային ժողովն ընդունի, ապա այդ դեպքում կվերացվեն Մարդու իրավունքների պաշտպանի՝ մարդու իրավունքների ազգային հաստատությունների գործունեության Փարիզյան սկզբունքներով ամրագրված ֆինանսական անկախության օբյեկտիվ չափանիշներով պաշտպանված երաշխիքները: Կոնկրետ օրենսդրական երաշխիքները միջազգային կառույցները հատուկ են հաշվի առել Հայաստանի մարդու իրավունքների պաշտպանի նախորդ ակրեդիտացիայի ընթացքում: Նշված երաշխիքի վերացումը հնարավորություն է տալիս կրճատել Պաշտպանի և նրա աշխատակազմի, ինչպես նաև Պաշտպանի՝ որպես կանխարգելման ազգային մեխանիզմի ֆինանսավորումը, ինչը ռիսկեր կառաջացնի 1060 «Մարդու իրավունքների պաշտպանություն» ծրագրի գծով որպես վերջնական արդյունքի ցուցանիշ սահմանված  միջազգային «A» կարգավիճակի պահպանման համար:*

*Ասվածի մասին է վկայում նաև ՀՀ մարդու իրավունքների պաշտպանի աշխատակազմի գծով 2022-2024 թվականների համար սահմանված ֆինանսավորման նախնական ընդհանուր կողմնորոշիչ չափաքանակները:*

## Հավելված N 10. Ամփոփ ֆինանսական պահանջներ ՄԺԾԾ ժամանակահատվածի համար

|  |  |  |  |  |
| --- | --- | --- | --- | --- |
| **Աղյուսակ 2. Հայտով ներկայացված՝ 2022-2024թթ ընդհանուր ծախսերի համեմատությունը ՀՀ 2021թ. պետական բյուջեի և 2022-2024թթ. համար սահմանված նախնական կողմնորոշիչ չափաքակաների հետ** | | | | |
|  | 2021թ. | 2022թ. | 2023թ. | 2024թ. |
| **1. Պետական մարմնի գծով 2022-2024 թվականների համար սահմանված ֆինանսավորման նախնական ընդհանուր կողմնորոշիչ չափաքանակները** | X | 495,233.9 | 522,187.9 | 522,187.9 |
| **2. <<ՀՀ 2021թ. պետական բյուջեի մասին>> ՀՀ օրենքով պետական մարմնի գծով սահմանված ընդհանուր հատկացումները** | 532,480.30 | X | X | X |
| **3. Ընդամենը հայտով ներկայացված ընդհանուր ծախսերը` 2022-2024 թթ. ՄԺԾԾ համար (տող 3.1 + տող 3.2 + տող 3.3.)** | X | 634,092.0 | 637,189.4 | 645,213.6 |
| **3.1 Գոյություն ունեցող ծախսային պարտավորությունների գնահատում 2022-2024 թթ. ՄԺԾԾ համար (առանց ծախսային խնայողությունների վերաբերյալ առաջարկների ներառման)** | X | 634,092.0 | 637,189.4 | 645,213.6 |
| **3.2 Ծախսային խնայողությունների գծով առաջարկները (-) նշանով** | X | 0.0 | 0.0 | 0.0 |
| **3.3 Նոր նախաձեռնությունների գծով ընդհանուր ծախսերը** | X | 0.0 | 0.0 | 0.0 |
| **4. Տարբերությունը ՀՀ 2021թ. պետական բյուջեի համապատասխան ցուցանիշից (տող 3 - տող 2)** | X | 101,611.7 | 104,709.1 | 112,733.3 |
| **5. Տարբերությունը 2022-2024թվականների համար սահմանված ֆինանսավորման նախնական ընդհանուր կողմնորոշիչ չափաքանակներից (տող 3-տող 1)** | X | 138,858.2 | 115,001.5 | 123,025.7 |

1. Այդ թվում` ձերբակալված և կալանավորված անձանց պահելու վայրեր, քրեակատարողական հիմնարկներ, ոստիկանության ստորաբաժանումներ, հոգեբուժական կազմակերպություններ և այլն: [↑](#footnote-ref-1)
2. Տե՛ս «2018 – 2019 թվականներին ՀՀ սահմանադրական դատարան ներկայացված ՀՀ մարդու իրավունքների պաշտպանի հատուկ դիրքորոշումների սեղմագիրը»՝ <https://ombuds.am/images/files/ae7a4051057f9cfca8cd65d5e9e81a15.pdf>: [↑](#footnote-ref-2)
3. *Նշված արտահերթ զեկույցի մշակման և հրապարակման նպատակով Պաշտպանի աշխատակազմը մշտադիտարկման այցեր է իրականացրել Երևանի և մարզերի 201 ուսումնական և նախակրթական ուսումնական հաստատություն՝ 121 դպրոց և 80 մանկապարտեզ:* [↑](#footnote-ref-3)
4. [↑](#footnote-ref-4)